b'\n_START_ARTICLE_\nOmi\xc5\xa1alj\n_START_SECTION_\nGeografija\n_START_PARAGRAPH_\nOmi\xc5\xa1alj le\xc5\xbei na severozahodni strani otoka na okoli 80 mnm visokem strmem gri\xc4\x8du nad morjem, na notranji strani \xc5\xa1irokega Omi\xc5\xa1aljskega zaliva. Iz Omi\xc5\xa1lja se nudi lep razgled  na Rije\xc5\xa1ki zaliv in Opatijsko rivijero, na strme obale Cresa in bli\xc5\xbenjo razvejano obalo Krka._NEWLINE_Kraj sestoji iz dveh delov. Stari del le\xc5\xbei na gri\xc4\x8du. Novi, obalni del s hotelskim kompleksom in vilami pa je povezan s starim centralnim delom s potmi in cestami, ki s severne strani vodijo skozi gozd borovcev in cipres, z zahodne strani pa skozi nasade oljk._NEWLINE_Prostran in \xc5\xa1irok Omi\xc5\xa1aljski zaliv je izpostavljen samo severozahodnim vetrovom in je dobro zakloni\xc5\xa1\xc4\x8de tudi ve\xc4\x8djim ladjam. Zahodna obala zaliva, ki se razprostira na ozkem polotoku je prete\xc5\xbeno gola, strma in grebenasta, vzhodna obala, pa je nizka in gozdnata._NEWLINE_V pristani\xc5\xa1\xc4\x8du, ki se nahaja na koncu Omi\xc5\xa1aljskega zaliva v ovalnem zaliv\xc4\x8dku Pesje, le\xc5\xbei kamnit pomol, na koncu katerega stoji svetilnik, ki oddaja svetlobni signal: B Bl 4s. Ob pomolu lahko pristajajo plovila z ugrezom 1,5 do 2 metra. Luka je zavarovana pred vsemi vetrovi, razen pred severozahodnimi, ki lahko povzro\xc4\x8dajo ve\xc4\x8dje valove. V zalivu Pesje stoji tudi marina, ki ima 200 privezov v morju in 60 mest na obali._NEWLINE_Najve\xc4\x8dja globina morja v marini je do 3,5 metra. V marini je dvigalo (4,5 t) in splavna dr\xc4\x8da.\n_START_SECTION_\nGospodarstvo\n_START_PARAGRAPH_\nGlavna gospodarska dejavnost je turizem. V kraju so \xc5\xa1tirje hoteli: H.Adriatic, H.Delfin, H.Jadran in H.Marina;avtokamp Pu\xc5\xa1\xc4\x87a, Vila Maja ter teni\xc5\xa1ko igri\xc5\xa1\xc4\x8de Amir Sport.\n_START_SECTION_\nZgodovina\n_START_PARAGRAPH_\nOmi\xc5\xa1alj je poleg Dobrinja in Krka najstarej\xc5\xa1e naselje na otoku. V srednjem veku je bil utrjeno mesto knezov Frankopanov. Stari Omi\xc5\xa1alj je v dobr\xc5\xa1ni meri ohranil srednjeve\xc5\xa1ko podobo s \xc5\xa1tevilnimi hi\xc5\xa1ami z napisi v glagolici. V starem mestnem jedru sta ohranjena trg z mestno lo\xc5\xbeo iz 16. stoletja in  \xc5\xbeupnijska cerkev, romanska bazilika sv. Marije, s tremi ladjami, ki se v starih listinah prvi\xc4\x8d omenja leta  1213. Cerkevi so  v 16. stoletju  pridali kupolo, kor in 1536 \xc5\xa1e zvonik. Poleg napisov v glagolici ima cerkev tudi razne dragocene predmete. Omembe vredni sta tudi cerkvi sv. Antona iz 12. stoletja in sv. Ivana iz 15. stoletja._NEWLINE_V bli\xc5\xbenjem zalivu Sepen so odkrili ostanke anti\xc4\x8dnega naselja, verjetno rimskega Fulfniuma (zidovi, mozaiki in grobovi). Pomemben spomenik stare kulture so ru\xc5\xa1evine triladijske starokr\xc5\xa1\xc4\x8danske bazilike postavljene v 5. stoletju. Ob njej se v srednjem veku omenja \xc5\xa1e benediktinsk samostan sv.Nikole. Nagrobna plo\xc5\xa1\xc4\x8da zadnjega opata z napisom v glagolici je iz leta 1471.\n_START_SECTION_\nLjudski obi\xc4\x8daji\n_START_PARAGRAPH_\nV Omi\xc5\xa1lju in okolici se je ohranila stara folklorna tradicija. Vsako leto 15. avgusta slavijo dan prvih plodov imenovan \xc2\xbbStomarina\xc2\xab., ko izvajajo pesmi in plese v \xc5\xbeivopisnih narodnih no\xc5\xa1ah.'